Document ID: 31990R2918

*****
ΚΑΝΟΝΙΣΜΟΣ (ΕΟΚ) αριθ. 2918/90 ΤΗΣ ΕΠΙΤΡΟΠΗΣ
της 8ης Οκτωβρίου 1990
με τον οποίο τροποποιείται ο κανονισμός (ΕΟΚ) αριθ. 4128/87 για τον καθορισμό των όρων υπαγωγής ορισμένων καπνών στους κωδικούς ΣΟ 2401 10 10 έως 2401 10 49 και 2401 20 10 έως 2401 20 49
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2658/87 του Συμβουλίου της 23ης Ιουλίου 1987 σχετικά με τη δασμολογική και στατιστική ονοματολογία και το κοινό δασμολόγιο (1), όπως τροποποιήθηκε τελευταία με τον κανονισμό (ΕΟΚ) αριθ. 2472/90 (2), και ιδίως το άρθρο 11,
Εκτιμώντας:
ότι ο κανονισμός (ΕΟΚ) αριθ. 4128/87 της Επιτροπής (3), όπως τροποποιήθηκε από τον κανονισμό (ΕΟΚ) αριθ. 2885/88 (4), καθορίζει τους όρους υπαγωγής των καπνών flue cured του τύπου Virginia «light air cured» του τύπου Burley, περιλαμβανομένων και των υβριδίων του Burley «light air cured» του τύπου Maryland και των καπνών «fire cured» των κωδικών ΣΟ 2401 10 10 έως 2401 10 49 και 2401 20 20 έως 2401 20 49·
ότι οι εν λόγω όροι πληρούνται με την υποβολή πιστοποιητικού γνησιότητας που ανταποκρίνεται στις απαιτήσεις του εν λόγω κανονισμού· ότι το εν λόγω πιστοποιητικό, σύμφωνα με το άρθρο 5 παράγραφος 1 του προαναφερθέντος κανονισμού, εκδίδεται μόνο από τις χώρες των οποίων αρμόδιος οργανισμός περιλαμβάνεται στον πίνακα του παραρτήματος ΙΙ του κανονισμού αυτού·
ότι είναι σκόπιμο, μετά από αίτησή της, να περιληφθεί η Ελβετική Συνομοσπονδία, καθώς και ο αρμόδιος οργανισμός τον οποίο η χώρα αυτή έχει αναγνωρίσει και ο οποίος πληρεί τις απαιτήσεις που καθορίζονται στο άρθρο 6 του κανονισμού (ΕΟΚ) αριθ. 4128/87 στο παράρτημα ΙΙ·
ότι, εξάλλου, μετά από αίτηση της Δημοκρατίας της Αργεντινής, είναι σκόπιμο να περιληφθεί στο υπόψη παράρτημα ΙΙ η «Camara de Comercio Exterior de Misiones» στο Posadas, που πληρεί τις απαιτήσεις του άρθρου 6 του εν λόγω κανονισμού·
ότι, προκειμένου να εξασφαλίζεται η διαφάνεια και να διευκολύνεται το έργο τόσο των ενδιαφερομένων οικονομικών φορέων όσο και των τελωνειακών αρχών, πρέπει το προαναφερόμενο παράρτημα ΙΙ να αντικατασταθεί από νέο παράρτημα, όπου θα περιλαμβάνονται οι τροποποιήσεις που απορρέουν από το « διορθωτικό» το οποίο δημοσιεύθηκε στην Επίσημη Εφημερίδα των Ευρωπαϊκών Κοινοτήτων (αριθ. L 157 της 24ης Ιουνίου 1988), καθώς και από τον κανονισμό (ΕΟΚ) αριθ. 3885/88 που αναφέρεται ανωτέρω·
ότι τα μέτρα που προβλέπονται στον παρόντα κανονισμό είναι σύμφωνα με την Επιτροπή Ονοματολογίας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα ΙΙ του κανονισμού (ΕΟΚ) αριθ. 4128/87 αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή πρώτη ημέρα από την δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 8 Οκτωβρίου 1990.

Labels: 3
17